text: Lildami i Porto Bello, plats forts de la Festa Major d'Hivern de Sant Fruitós | NacióManresa
  Festa Major Hivern Sant Fruitós
  Lildami i Porto Bello, plats forts de la Festa Major d'Hivern de Sant Fruitós
  Seran els protagonistes d'un concert que tindrà lloc el dissabte 24 de gener, però abans, el municipi acollirà una desena de propostes més que engegaran aquest divendres
  per Aina Font Torra , Sant Fruitós de Bages, 13 de gener de 2020 a les 14:17 |
  El cantant de trap català, Lildami, serà un dels plats forts de la Festa Major d'Hivern de Sant Fruitós | ACN
  Falten pocs dies perquè Sant Fruitós de Bages doni el tret de sortida a una nova edició de la seva Festa Major d'Hivern, que ja s'ha convertit en una cita ineludible per a nombrosos bagencs i bagenques gràcies a l'ambiciós programa de propostes lúdiques i culturals adreçades a tots els públics.
  Enguany, la programació començarà aquest divendres, dia 17 de gener, amb el lliurament del Premi Montpeità 2020 a càrrec de l'Associació Brogit Difonem Cultura. L'acte d'entrega tindrà lloc al Nexe-Espai de Cultura i engegarà a dos quarts de vuit del vespre.
  L'endemà, dissabte 18, es reprendrà l'activitat amb els pregons inaugurals de la festivitat. Els encarregats de redactar-los i llegir-los seran, d'una banda, el coach i risoterapeuta Toni Fontcuberta, destacat per haver fet divulgació de la risoteràpia com una valuosa eina de cohesió en equips esportius i altres col·lectius, i, de l'altra, la jove directora de cinema Mireia Noguera, que el passat mes d'octubre va estrenar el seu segon curtmetratge, Nunca te dejé sola, amb escenes rodades en alguns punts del municipi santfruitosenc.
  La lectura d'ambdos pregons, que tindrà lloc al Nexe-Espai de Cultura i començarà a les sis de la tarda, comptarà, també amb l'actuació de l'Agrupació Coral de Sant Fruitós de Bages.
  Acomiadarà el dissabte el concert de Quico el Cèlio, el Noi i el Mut de Ferreries, que presentaran, a dos quarts de deu del vespre al Teatre Casal Cultural, el seu darrer treball, Viatge a Buda. Les entrades anticipades per a l'espectacle tenen un preu de 10 euros i es poden adquirir a través d'aquest enllaç. Igualment, també es podran comprar el mateix dia del recital, al preu de 12 euros, una estona abans que comenci.
  Diumenge 19: reconeixements, animació infantil i un joc de pistes
  El diumenge 19, i com ja és habitual, arrencarà amb l'esmorzar de germanor entre les entitats i l'Ajuntament, a partir de les nou del matí, al Nexe- Espai de Cultura. Durant l'àpat es farà el lliurement Distinció a la Trajectòria de les Entitats Locals.
  Seguidament, a les onze del matí, engegarà, al Cobert de la Màquina del Batre, el joc de pistes Els tresors de Sant Fruitós, una gimcana amb proves d'enginy ubicades en diferents localitzacions d'interès turístic, històric o cultural del municipi. El joc es realitzarà per equips (de màxim sis persones) i està pensat per a totes les edats. Per a participar-hi cal inscriure-s'hi amb antelació, anant presencialment a Foto Isidre o a través d'aquest enllaç. L'activitat té un cost de 10 euros pels majors d'edat, de 6 euros pels infants i joves d'entre 6 i 17 anys, i serà gratuïta pels menors de 6 anys.
  La jornada finalitzarà a les sis de la tarda amb l'espectacle Les clinck, d'on venen les idees?, de la companyia Les Bianchis, en el marc de la programació d'espectacles infantils Xarxa. La funció es durà a terme al Teatre Casal Cultural i les entrades tindran un preu de 7 euros.
  Edició d'hivern del campus Vitamina
  Pel dilluns 20 i el dimarts 21 de gener, festius a les escoles del municipi, s'ha programat una edició d'hivern del campus Vitamina, que combinarà el lleure i l'esport per a infants des de P3 fins a 6è de primària. La proposta es durà a terme al Pavelló Municipal d'Esports amb un preu de 10 euros per dia. Cal inscriure-s'hi prèviament trucant a l'ajuntament o omplint aquest formulari.
  El dimarts 21 de gener, dia de la festivitat de Sant Fruitós, arriben els actes de celebració més institucionals, amb la missa en honor al Sant Patró del municipi, que se celebrarà a les onze del matí a l'Església parroquial. Posteriorment, a partir de les dotze del migdia, la plaça de l'Església serà l'escenari d'una actuació dels grallers i geganters del poble i d'una ballada de sardanes amb la Cobla Ciutat de Manresa. Durant la matinal, el Museu de Sant Fruitós obrirà les seves portes de forma gratuïta.
  El dimarts a la tarda els nens i nenes d'entre 6 i 12 anys podran gaudir d'una tarda de misteri amb l'Escape Room El tresor de la mòmia, on s'endinsaran en una excavació misteriosa per trobar el tresor perdut. Aquesta proposta, nova en el programa de la festa, es realitzarà al Nexe- Espai de Cultura a partir de les sis de la tarda.
  Divendres 24: Lildami i Porto Bello
  La cirereta del pastís de la Festa Major d'Hivern arribarà amb el concert del divendres 24 de gener, que farà pujar a l'escenari el traper català Lildami, que ha rebut el guardó, aquest 2019, com a millor artista en els premis ARC de referència de la música en directe i l'espectacle a Catalunya. En el mateix concert també hi actuarà la formació Porto Bello, que combina ritmes balcànics amb el pop i el rock. Tancarà la festa el DJ de Flaix FM Sergi Domene.
  El concert començarà a dos quarts de dotze de la nit al Pavelló d'Esports. Les entrades per a assistir-hi encara estan disponibles; tenen un preu de 8 euros (anticipades) i es poden comprar anant presencialment a l'Àrea de Cultura de l'Ajuntament, a la biblioteca municipal o al Nexe Jove, i, també, per internet, a través d'aquest enllaç.
  Diumenge 26: Marxa del Terme i visites gratuïtes a Món Sant Benet
  Les propostes de la Festa Major d'Hivern acabaran amb la celebració de la vint-i-tresena edició de la Marxa del Terme, una caminada popular organitzada pel grup excursionista Posa't en Marxa, que recorrerà l'entorn del municipi i que comptarà amb tres recorreguts de diferents distàncies: un de familiar, de 12,3 quilòmetres; un de nivell mitjà, de 17 quilòmetres, i un de nivell avançat, de 26 quilòmetres. Tots sortiran i arribaran a la Pista del Bosquet, a les vuit del matí. Les inscripcions per a participar-hi tenen un preu de 10 euros i es poden formalitzar prement aquest enllaç.
  A més, i com ja és habitual, el diumenge l'Ajuntament oferirà visites guiades de forma gratuïta a Món Sant Benet, ja sigui per realitzar la visita medieval, la modernista o la visita Alícia. Tothom que hi estigui interessat cal que s'hi inscrigui prèviament anant presencialment a l'Àrea de Cultura de l'Ajuntament.
  Fires i festes, festa major hivern sant fruitós, música, concerts, teatre, Lildami, ajuntament sant fruitós